Barnaverndarnefnd Reykjavíkur hefur metið það svo að 13 ára barni manns , sem dæmdur var fyrir ítrekuð kynferðisbrot gegn öðrum börnum sínum , stafi engin hætta af því að búa með föður sínum . Lögfræðingur móðurinnar segir það skjóta skökku við að dæmdur barnaníðingur haldi forsjá barns . Ekki er búið að finna stað fyrir tuttugu smáhýsi sem borgin hefur látið hanna fyrir fólk með sértækar þarfir . Formaður velferðarráðs segir að verið sé að skoða nokkrar staðsetningar . Deiliskipulagsferli hafi tafið fyrir og þá hafi komið fram áhyggjur hjá íbúum . Þvottaefni og dömubindi eru vörur sem hópur fátækra á Íslandi hefur ekki efni á að sögn formanns samtaka fólks í fátækt , sérstaklega ekki í desembermánuði . Einstæðar mæður á örorku hafi það einna verst yfir hátíðarnar enda erfitt að geta ekki boðið börnum sínum upp á það sama og önnur börn fá . Hátt í fimm hundruð manns hafa fengið úthlutað úr sárafátæktarsjóði Rauða krossins frá því hann hóf að úthluta styrkjum fyrir níu mánuðum . Sjóðurinn var settur á laggirnar til að styðja við um sex þúsund manna hóp landsmanna sem býr við mestu fátæktina .